ጠቅላይ ሚኒስትሩ መንግስት የአክሱምን ውሃ ችግር ለመፍታት እንደሚጥር አረጋገጡ
የኢፌዲሪ ጠቅላይ መኒስትር የአክሱም ዕድገት ማነቆ የሆነውን የንጹህ መጠጥ ውሃ ችግር ለመፍታት ድጋፍ እንደሚያደርጉ አረጋገጡ ፡፡ጠቅላይ ሚኒስትር ኃይለማሪያም ደሳለኝ  ከአክሱም ከተማ ነዋሪዎች ጋር  ትናንት የተወያዩ ሲሆን ከነዋሪዎቹ ለተነሱት የልማት ጥያቄዎችም ምላሽ ሰጥተዋል፡፡  የከተማዋ ሁለንተናዊ እድገት ማነቆ የሆነውን ንጹህ መጠጥ ውሃ አቅርቦት ችግር በዘላቂነት ሊፈታ የሚችል ግድብ እንደሚገነባ ተነግሮ   ነበር እስካሁን ግን አልተጀመረም ለምን የሚል ጥያቄም ከነዋሪዎች ተነስቷል፡፡ጠቅላይ መኒስትሩም የግድቡ ግንባታ ወደ ተግባር እንዲሸጋገር ክትትል እንደሚያደርጉ ጠቅላይ ሚኒስትሩ በሰጡት ምላሽ ቃል ገብተዋል ፡፡አክሱም ከተማ መነቃቃት የጀመረች ቢሆንም ከተማዋ ከእድሜ ጠገብነቷዋ አንጻር ሲታይ የሚመጥናት እድገት ግን እንዳላሳየች ነው የገለጹት ።  ይሁንና "ከተማዋ ለመነቃቀትዋ መነሻ የሚሆነው ነገር በአግባቡ ተለይቶ መታወቅ አለበት"ብለዋል።ነዋሪዎቹ ለከተማ እድገት የፌዴራል መንግስት ድጋፍ እንዲያደርግ በጠየቁት መሰረት የተመረጡና መሰረታዊ የሆኑ ጥያቄዎችን ለመመለስ ድጋፍ እንደሚደረግ ጠቅላይ ሚኒስትሩ በሰጡት ምላሽ ላይ አረጋግጠዋል፡፡እንደዚሁም ነዋሪዎቹ  በቂ የመሰረተ ልማት ባለመኖሩ ቱሪስቶች የሚቆዩበት ጊዜ አጭር ነው፤ ከተማዋ ካላት እምቅ የቅርስ ሃብት  ክምችት አንጻር  በሚፈለገው ደረጃ ጥቅም ላይ አልዋለምና መንግስት በዘርፉ ምን እየሰራ ነው የሚሉ ይገኙበታል፡፡ጠቅላይ ሚኒስትሩ በሰጡት ምላሽ ላይ እንደገለጹት ፣ "የከተማዋ የቱሪዝም ዘርፍ ገጽታ ለማስተዋወቅ የመሰረተ ልማት ጥያቄ ማሟላት ይገባል ካሉ በኋላ መንግስትና  የግል ባለሃብቶች የየራሳቸው ድርሻ በመውሰድ መስራት አለባቸው "ሲሉ አስገንዝበዋል ።" የአክሱም እድገት ዋና ምሰሶና መሰረት ቱሪዝም ነው"  ያሉት ጠቅላይ ሚኒስትሩ፣ ይህ ብቻ ሳይሆን  የሰው ጉልበት በብዛት የሚጠቀም የኢንዲስትሪ ማዕከል መሆን ስለምትችል  መንግስት እያጤነው እንደሚገኝም ጠቁመዋል።ጠንካራ የቱሪስት ማዳረሻ ለማድረግ የአክሱም ከተማን የቱሪስት መዳረሻ ለማድረግ መንግስት የሚጠበቅበትን ድጋፍ እንደሚያደርግ ጠቅላይ ሚኒስትር ኃይለማርያም ደሳለኝ ገለጹ።" ቱሪስቶች ብቁና አስተማማኝ የሆነ አገልግሎት ማግኘት ይፈልጋሉ " ያሉት ጠቅላይ ሚኒስትር  ኃይለማርያም፣ ትልቁ ጉዳይ መልካም አቀባበልና የተሳለጠ አገልግሎት ከሌለ  የቱሪስት ፍሰት ሊቀንስ እንሚችል አስረድተዋል፡፡ይህንን ለማስተካከል መንግስትም የሚጠበቅበትን ድጋፍ እንደሚያደርግ አስታውቀዋል።" በከተማዋ የሚገኘው የአክሱም ዩኒቨርሲቲ ይህንን በኃላፊነት መሰራት እንዳለበትና የቅርስ ጥናትና ልማት መዋቅራዊ ለውጥ በማምጣት የድርሻውን ሊወጣ ይገባል " ብለዋል።ከቅርስ ጥናት ልማት ባለፈ አስጎብኚዎች ትክክለኛ መረጃ እንዲያገኙ በኢትዮጰያ ስምንት የሚሆኑ ዩኒቨርስቲዎች በቱሪዝም ልማት ዘርፍና በእንግዳ አቀባበል ላይ ያተኮሩ ትምህርቶች እንደሚሰጡ ጠቅላይ ሚኒስትሩ ጠቅሰዋል፡፡ዩኒቨርስቲዎቹ ከዲግሪ መርሃ ግብር በተጨማሪ ህዝቡን በዘርፉ  ላይ ግንዛቤውን  እንዲያሳድግ አጫጭር ስልጠናዎችን በመስጠት ድጋፍ ማድረግ እንዳለባቸውም አሳስበዋል።ከጠቅላይ ሚኒስትሩ ጋር በተደረገው ውይይት ላይ ከተሳተፉት ነዋሪዎች መካከል የሃይማኖት አባቶች፣ምሁራን፣የንግድ ማህበረሰብና የወጣቶች ተወካዮች ይገኙበታል- (ኢዜአ) ፡፡